ໃນວັນທີ 29 ມີນາ 2017, ກະຊວງການຕ່າງປະເທດ ແຫ່ງ ສປປ ລາວ ໄດ້ເປັນເຈົ້າພາບຈັດກອງປະຊຸມເຈົ້າໜ້າທີ່ອາວຸໂສ ອາຊຽນ-ລັດເຊຍ ຄັ້ງທີ 14 ຂຶ້ນ, ທີ່ ໂຮງແຮມລາວພລາຊາ, ນະຄອນຫຼວງວຽງຈັນ, ພາຍໃຕ້ການເປັນປະທານຮ່ວມຂອງ ທ່ານ ທອງຜ່ານ ສະຫວັນເພັດ, ຮອງລັດຖະມົນຕິກະຊວງການຕ່າງປະເທດ ທັງເປັນຫົວໜ້າເຈົ້າໜ້າທີ່ອາວຸໂສອາຊຽນຂອງ ສປປ ລາວ ແລະ ທ່ານ ອີກໍ ມໍກູລອບ (Igor V. Morgulov), ຮອງລັດຖະມົນຕິກະຊວງການຕ່າງປະເທດ ທັງເປັນຫົວໜ້າເຈົ້າໜ້າທີ່ອາວຸໂສອາຊຽນຂອງ ສະຫະພັນລັດເຊຍ.
ກອງປະຊຸມໄດ້ຕີລາຄາຄືນຄວາມຄືບໜ້າການຮ່ວມມື ລະຫວ່າງ ອາຊຽນ ແລະ ລັດເຊຍ ໃນໄລຍະຜ່ານມາ ໂດຍສະເພາະແມ່ນ ສືບຕໍ່ຕິດຕາມການຈັດຕັ້ງປະຕິບັດຜົນກອງປະຊຸມສຸດຍອດສະເຫຼີມສະຫຼອງການພົວພັນ ອາຊຽນ-ລັດເຊຍ ຄົບຮອບ 20 ປີ ເຊິ່ງໄດ້ຈັດຂຶ້ນໃນວັນທີ 19-20 ພຶດສະພາ 2016 ທີ່ ໂຊຈິ, ລັດເຊຍ. ໃນນັ້ນ, ກອງປະຊຸມໄດ້ປຶກສາຫາລືກ່ຽວກັບຂົງເຂດບູລິມະສິດສໍາລັບການຮ່ວມມື ໂດຍອີງໃສ່ບັນດາຂໍ້ສະເໜີແນະຂອງໜ່ວຍງານຜູ້ຊົງຄຸນວຸດທິ ອາຊຽນ-ລັດເຊຍ ແລະ ວາງທິດທາງສຳລັບການຮ່ວມມືໃນຕໍ່ໜ້າ ທີ່ກວມເອົາຂົງເຂດການເມືອງຄວາມໝັ້ນຄົງ, ເສດຖະກິດ ແລະ ວັດທະນະ ທຳ-ສັງຄົມ. ກອງປະຊຸມໄດ້ຊຸກຍູ້ໃຫ້ບັນດາຂະແໜງການຂອງ ອາຊຽນ ແລະ ລັດເຊຍ ຮ່ວມມື ແລະ ປະສານງານກັນຢ່າງໃກ້ຊິດ ເພື່ອຮັບປະກັນການຈັດຕັ້ງປະຕິບັດແຜນປະຕິບັດງານ ອາຊຽນ-ລັດເຊຍ ສະບັບປີ 2016-2020 ຢ່າງມີປະສິດທິຜົນ ແນໃສ່ປະກອບສ່ວນເຂົ້າໃນການຍົກລະດັບການພົວພັນອາຊຽນ-ລັດເຊຍ ຂຶ້ນສູ່ລະດັບຍຸດທະສາດໃນອະນາຄົດ.
ໃນກອງປະຊຸມ ຄະນະຜູ້ແທນຂອງອາຊຽນ ແລະ ລັດເຊຍ ໄດ້ປຶກສາຫາລື ການກະກຽມສຳລັບກອງປະຊຸມລັດຖະມົນຕີີການຕ່າງປະເທດ ອາຊຽນ-ລັດເຊຍ ທີ່ຈະຈັດຂຶ້ນໃນເດືອນ ສິງຫາ 2017 ທີ່ ຟີລິບປິນ ແລະ ຍັງໄດ້ແລກປ່ຽນທັດສະນະຕໍ່ບັນຫາພາກພື້ນ ແລະ ສາກົນ ທີ່ສອງຝ່າຍມີຜົນປະໂຫຍດ ແລະ ມີຄວາມສົນໃຈຮ່ວມກັນ.
ປັດຈຸບັນ ສປປ ລາວ ເຮັດໜ້າທີ່ເປັນປະເທດປະສານງານ ສຳລັບການພົວພັນ ອາຊຽນ-ລັດເຊຍ ໃນໄລຍະ 3 ປີ ເຊິ່ງຈະສືບຕໍ່ໜ້າທີ່ດັ່ງກ່າວຈົນເຖິງ ເດືອນສິງຫາ 2018.